Na zahtjev većeg broja zainteresovanih za učešće na ***Javni poziv za davanje šuma na korišćenje prodajom drveta u dubećem stanju, za 2014. godinu,*** a povodom ispunjavanja uslova koji se odnose ***na tehničku osposobljenost***, Ministarstvo poljoprivrede i ruralnog razvoja daje sljedeće

**O b a v j e š t e nj e**

Javnim pozivom decidno je predviđeno da ponuđač mora biti pravno lice registrovano u Centralnom registru Privrednog suda za obavljanje djelatnosti iz oblasti šumarstva.

Prema uslovima Javnog poziva nema smetnji da je ponuđač valjanim ugovorom o zakupu ili ugovorom o poslovno tehničkoj saradnji obezbijedio odgovarajući poslovni prostor - pogon za primarnu preradu drveta; poslovni prostor - pogon za polufinalnu i finalnu preradu drveta; opremu i mašine za primarnu proizvodnju drveta; i opremu i mašine za polufinalnu i finalnu preradu drveta; kao i potreban broj radnika odgovarajućeg zanimanja koji rade u tim pogonima odnosno na tim mašinama. Da bi to, međutim, bilo prihvaćeno ponuđač je dužan, kao i kada se radi o njegovom poslovnom prostoru – pogonu, opremi, mašinama i radnicima, da u ponudi priloži dokaz o vlasništvu poslovnog prostora – pogona, kao i opreme i mašina pravnog lica sa kojim je zaključio ugovor o zakupu ili poslovno tehničkoj saradnji, a za radnike koji rade na navedenim pozicijama - sve dokaze predviđene i za radnike koji su kod njega u radnom odnosu.

Posebno treba istaći da po predmetnom Javnom pozivu neće biti prihvaćeni ugovori o zakupu ili o poslovno tehničkoj saradnji zaključeni između dva ili više ponuđača međusobno ili dva ili više ponuđača sa istim pravnim licem, ukoliko se radi o istom predmetu ugovora.